**A temetőkről és a temetkezési tevékenységről**

Berzence Nagyközség Önkormányzatának Képviselő-testülete a temetőkről és a temetőkről és a temetkezésről szóló 1999. évi XLIII. törvény 6.§ (4) bekezdésébe, 41.§ (3) bekezdésében kapott felhatalmazás alapján, az Alaptörvény 32. cikk (1) bekezdésének a) pontjában, a Magyarország helyi önkormányzatairól szóló 2011. évi CLXXXIX. törvény 13.§ (1) bekezdés 2. pontjában, a temetőkről és a temetkezésről szóló 1999. évi XLIII. törvény 16.§-ában, 40.§-ában meghatározott feladatkörében eljárva a következőket rendeli el:

**1. Általános rendelkezések**

**1. §**

(1) A rendelet hatálya a Berzence Nagyközség közigazgatási területén lévő, önkormányzati tulajdonban álló temetőre, és az ott végzett temetkezési és temető fenntartási tevékenységre terjed ki.

(2) A temető Berzence Nagyközség közigazgatási területén működik.Címe: 7516 Berzence, Szabadság utca. Hrsz: 325, területe 27801 négyzetméter.

(3) A temető fenntartásáról és üzemeltetéséről az önkormányzat saját maga gondoskodik.

(4) A temető létesítésére, lezárására, megszüntetésére, újra használatba vételére a temetőkről és a temetkezésről szóló törvény rendelkezései az irányadók.

**2. Temetési helyek**

**2. §**

(1) A köztemetőben az alábbi temetési helyek állnak rendelkezésre:

*a)* Koporsós temetés esetén, sírhely (lehet egyes, kettes), sírbolt.

*b)* Hamvasztásos temetés esetén, urnasírhely, urnasírbolt.

(2) Az urna koporsós temetési helyre rátemethető. Felnőtt sírba elhelyezett két koporsón kívül még két urna is temethető. Koporsóban történő rátemetés alkalmazása nélkül a sírban még négy urna helyezhető el. Ez azonban a sírhely használati idejét nem hosszabbítja meg.

(3) A temetőben lévő sírhelyek méretei:

*a)* Felnőtt egyes sírhely: 2,10 m hosszú, 2,00 m mély, 0,90 m széles

*b)* Felnőtt kettes sírhely: 2,10 m hosszú, 2,00 m mély, 1,90 m széles

*c)* Gyermek sírhely: 1,30 m hosszú, 1,60 m mély, 0,60 m széles

*d)* Urna földbe temetésénél: 0,80 m hosszú, 1,00 m mély, 0,60 m széles

*e)* Sírboltok: kétszemélyes, 3,00 m hosszú, 2,10 m mély, 2,00 m széles. Négyszemélyes, 4,00 m hosszú, 2,10 m mély, 3,00 m széles

(4) A sírok egymástól való oldaltávolságának 60 cm-nek, a gyermek síroknál pedig 30 cm-nek kell lennie. A sírdombok magassága legfeljebb 50 cm lehet.

(5) Mélyített felnőtt sírhelybe (2,20 m) NÉBIH engedély alapján még egy koporsó temethető.

(6) Helyi építési szabályozás hiányában 1,20 m-nél magasabb síremlék elhelyezését és tervezett méreteit az építési hatóságnak a temető üzemeltetőjének útján be kell jelenteni, aki 15 napon belül nyilatkozhat a méretek korlátozása tárgyában. Amennyiben az építési hatóság e határidőn belül nem nyilatkozik, egyetértését vélelmezni kell. Az építési hatóság nyilatkozatának beszerzéséről a temető üzemeltetője gondoskodik.

**3. A temetkezési helyek és szolgáltatások**

**3. §**

(1) A temetkezési helyek feletti rendelkezési jogért és egyéb temetkezési szolgáltatásokért díjat kell fizetni, a díjak mértékét a rendelet 1. melléklete tartalmazza. A díjat az elhunyt hozzátartozójának, illetve az eltemetésre kötelezettnek kell fizetni.

(2) Az egyszeri megváltás időtartama:

*a)* sírhely esetén 25 év

*b)* urnasírhely esetén 10 év

*c)* sírbolt esetén 60 év

*d)* urnasírbolt estén 25 év

(3) A használati idő eltelte után a temetkezési helyek - külön tiltó rendelkezés hiányában - újabb ciklusra megválthatók.

(4) Az elhunytat - ha az eltemettetőnek nincs a temetőben meglévő temetési hely feletti rendelkezési joga - az elhalálozás ideje szerint sorrendben következő temetési helyre kell temetni.

**4. A temető fenntartása és üzemeltetése**

**4. §**

(1) Berzence Nagyközség Önkormányzata a temető fenntartói jogosítványa keretében a temető rendeltetésszerű használatához szükséges építmények, közművek, egyéb tárgyi és infrastrukturális létesítmények, valamint közcélú zöldfelületek karbantartásáról, szükség szerinti felújításáról maga gondoskodik.

(2) Az érintettek a sírok gondozását, díszítését szabad belátásuk szerint végezhetik. Ezen kívül minden temetői tevékenységet be kell jelenteni a temető üzemeltetőjének. (Pad elhelyezése, fa ültetése, stb.)

(3) A temetőben munkáját végző vállalkozó (kőfaragó, kertész, temetkezési szolgáltató, stb.) tevékenysége során az e rendeletben foglaltakat köteles betartani. Tevékenységük gyakorlása során a temető-látogatók kegyeleti érzéseit nem sérthetik, a szomszédos sírokban, a temető infrasturkturális létesítményeiben kárt nem okozhatnak, zajkeltéssel a szertartásokat nem zavarhatják.

**5. Temetők rendje**

**5. §**

(1) A temetőkben és azok közvetlen környezetében tilos minden olyan magatartás, amely a kegyeleti érzést és a szertartások rendjét sérti, valamint a látogatókat megbotránkoztatja.

(2) A temetőt bárki korlátozás nélkül látogathatja, a sírokat gondozhatja.

(3) A temetőben 12 éven aluli gyermek csak szülői felügyelettel tartózkodhat.

(4) A temetőbe való belépés és az öntözővíz használata díjtalan.

(5) Kutyát - a vak vezető kutya kivételével - a temetőbe bevinni tilos.

(6) Építőanyagot a temetőbe beszállítani, építési vagy bontási munkát megkezdeni, vagy bontási anyagot elszállítani csak az üzemeltető hozzájárulásával szabad. Az építési hulladékot a keletkezésétől számított 3 napon belül el kell szállítani.

(7) A temetőbe járművel behajtani és azzal közlekedni tilos, kivéve a halottat és síremléket szállító járművet. A mozgássérülteket parkolási engedélyük feljogosítja a temetőbe való behajtásra.

(8) Kegyeleti tárgyakat, a növényeket és egyéb díszítő anyagokat rongálni, eltávolítani tilos.

(9) A temetőben keletkezett hulladékot csak az arra kijelölt helyre lehet lerakni.

(10) A temetőben avart, elszáradt koszorút és virágmaradványt égetni tilos.

**6. §**

Ez a rendelet 2023. január 1-jén lép hatályba.

*1. melléklet a 12/2022. (XI. 29.) önkormányzati rendelethez*

**Az önkormányzat által biztosított temetkezési helyek és szolgáltatások díja**

1. Az egyesszámú parcellában: az a.) tábla 3100 Ft, b.) tábla 3400 Ft, c.) tábla 3800 Ft, d.) tábla 4300 Ft

2. A kettesszámú parcellában: az a.) tábla 3100 Ft, b.) tábla 3400 Ft, c.) tábla 3800 Ft, d.) tábla 4300 Ft

3. A hármasszámú parcellában: az a.) tábla 3100 Ft, b.) tábla 3400 Ft, c.) tábla 3800 Ft, d. tábla 433600 Ft

4. Sírbolt: 33600 Ft

5. Urnasírbolt: 19200 Ft

6. Urnasírhely: 2400 Ft

7. Hűtőkamra használata: 3000 Ft

8. Az árak az ÁFA-t nem tartalmazzák.

Végső előterjesztői indokolás

Berzence Nagyközség Önkormányzat Képviselő-testülete legutóbb 2019. január 1-től emelte a temetői szolgáltatások díjait. Az elmúlt két évben a veszélyhelyzet elrendelése miatt az önkormányzati díjak emelésére nem volt lehetőség. A képviselő-testület 62/2022.(VIII.30.) számú határozatában döntött a díjak emeléséről. a határozatnak megfelelően elkészítettük a javaslatunkat a díjemelésre vonatkozóan.